‘વૃદ્ધાશ્રમનાં વડીલોને સત્કારવાનો આ વિચાર તમને ક્યાંથી આવ્યો ?’ જવાબમાં ભરતભાઈ કહે છે કે ‘વિશાલનાં લગ્નપ્રસંગને કોઈક રીતે યાદગાર બનાવવો હતો. વળી, આપ્તજનોથી કોઈ કારણોસર દૂર થઈને શહેરથી 28 કિ.મી દૂર રાણાખીરસરા ગામે પોતાનાં જીવનની સંધ્યા આનંદપૂર્વક વિતાવી રહેલાં વડીલોને પણ કંઈક ‘ચેન્જ’ મળે અને તેઓ રોજિંદા ચીલાચાલુ જીવનવ્યવહારથી બહાર નીકળી 4-5 કલાક પ્રસંગ માણે તેવો અમારો હેતુ હતો. સૌ સાથે મળી આ પ્રસંગમાં પધારે, આનંદ કરે અને વરકન્યાને ખૂબ આશીર્વાદ આપે તેવા શુભ હેતુથી તેમને નિમંત્રિત કરવાની ઈચ્છા અમને સહજ થઈ આવી. ઘરના કોઈ સભ્યના જન્મદિવસનો પ્રસંગ તો અમે ઘણીવાર ત્યાં જઈને એ લોકો સાથે ઉજવ્યો હતો, પરંતુ આ વખતે થયું કે તમામ વડીલોને અહીં આમંત્રિત કરીને તેમને આ શુભપ્રસંગના સહભાગી કરીએ. મારા વિચારને પરિવારના સભ્યોએ ઉમળકાથી વધાવી લીધો અને સૌના સહકારથી આયોજન સરળતાથી શક્ય બન્યું.’